Pledari Grond online

II Pledari Grond online (PG online) è il resultat d'in project communabel da la Lia Rumantscha (LR) e la Giuventetgna Rumantscha (Giu RU). La LR ha contribuì il material ed il know-how linguistic ed il management da project, la GiuRu il know-how tecnic. Ils custs da svilup per metter il PG sin internet avain nus repartì egualmain sin ils dus partenaris.
Cun render il PG accessibel sur internet vul la LR metter a disposiziun la pli gronda collecziun da pleds rumantschs ad in public pli vast e quai gratuitamain. Il PG online sa drizza spezialmain a persunas ch'han mo sporadicamain basegn da consultar in dicziunari e na vulan perquai betg cumprar il PG sin CD-Rom. Quai èn persunas che lavuran cun ils pledaris idiomatics e na chattan betg ils pleds ch'ellas tschertgan. Quai èn era persunas plitost giuvnas che utiliseschan en emprima lingia l'internet per chattar in pled. Il PG online serva a questas persunas surtut per chattar spert la traducziun rumantscha dad in pled tudestg u viceversa.
Avantatgs (cumpareglia cun PG sin CD-Rom): pli sperta actualisaziun dal cuntegn, pli grond dumber d'utilisaders, pli gronda attractivitad (gratuit), pli gronda accessibladad (colliaziun d'internet e browser www), dapli interactivitad tranter la redacziun dal PG ed ils utilisaders. Il PG online sa basa sin la pli nova versiun da la banca da datas linguisticas da la Lia Rumantscha. Quella versiun è vegnida actualisada intensivamain ils davos trais onns.

www.pledarigrond.ch

[Pagina rumantscha]